钦定古今图书集成/方舆汇编/职方典/第1262卷 > 《天心湖即事》前人
## 钦定古今图书集成/方舆汇编/职方典/第1262卷 > 《天心湖即事》前人

“挂席下长沙，瞬息百馀里。舟人共扬眉，予独忧其驶。”
日暮入沅江，抵石舟果圮。补敝诘朝发，冲风遂龃龉。
暝泊后江湖，萧条傍层垒。月黑波涛惊，蛟鼍互挥睨。
翼午风益厉，狼狈收断汜。天心数里间，三日但遥指。
甚雨迅雷电，作势殊未已。溟溟云雾中，四望渺涯涘。
篙桨不得施，役夫尽嗟噫。淋漓念同胞，吾宁忍暴使。
𫗴粥且倾橐，甘苦吾与尔。众意在涉济，绝粮亦均死。
冯陵向高浪，吾亦讵容止。虎怒安可撄，志同稍是倚。
且令并岸行，试步湖滨水。收舵幸无事，风雨亦浸弛。
逡巡缘江湄，迤逦就风势。新涨翼回湍，倏忽游知矢。
夜入武阳江，渔村稳堪舣。籴市谋晚炊，且为众人喜。
江醪信漓浊，聊复荡胸滓。济险在需时，徼幸岂常理。
尔辈勿轻生，偶然非可恃。